**Ressursmateriale til Bibeldagen/Såmannssøndagen 2021**

***2. tekstrekke***

**Såmannssøndag**

Åpenbaringstiden er perioden mellom jul og fastetiden. I sin tradisjon er dette en periode med sentrale evangelietekster som utdyper hvem Jesus er. Mens vi i juletiden feirer Jesu komme, så utfordres vi i åpenbaringstiden til å bli kjent med hvem Jesus er. Denne fasen av kirkeåret markeres også som en særlig tid for misjon. Såmannssøndagen gir oss tekster som fokuserer rundt Guds Ord. I mange år har denne søndagen også vært feiret som Bibeldagen med innsamling til et internasjonalt misjonsprosjekt. I år går innsamlingen til bibelarbeidet på Cuba.

**Dagens tekster: Jer 20,7-9,** **Rom 10,13-17 og Mark 4,26-34**

Dagens tre tekster henger tematisk godt sammen. Den gammeltestamentlige teksten er en av de avsnitt vi ofte kaller «Jeremias bekjennelser». Vi leser en personlig tekst hvor profeten beskriver sin fortvilelse overfor både Gud og Guds kall. Han slet med sitt forhold både til Gud og til sin egen eksistens. Jeremia hadde mange motstandere som stod ham etter livet. Også i forhold til presteskapet og de andre profetene måtte Jeremia kjempe. Hans budskap provoserte «lykkeprofetene» og landets ledere. Sannheten gjør ofte det, se f.eks. 19,14-20,2. Ingen annen profet lar oss få kjenne sin egen kamp slik Jeremia gjør det. Han kjempet både med mennesker og med Gud.

Teksten fra Romerbrevet henter opp en annen erfaring med ordet. Her leser vi en logisk oppbygging av hvordan mennesker kommer til tro. Den kristne kirke var helt fra begynnelsen av en misjonerende kirke. Budskapet kommer av Kristi ord, skriver Paulus. Helt tidlig i kirkens historie ble Jesu ord lært utenat og delt videre. Mange begynte å skrive ned det Jesus hadde sagt og gjort. De kristne ble tidlig beskrevet som «bokens folk». Fortsatt oversettes Kristi ord til menneskers morsmål og gis videre til stadig nye generasjoner.

Den første lignelsen i Mark 4 er den kjente teksten om såmannen. Der blir såkornet tolket som Guds ord (vers 13ff). Vår tekst inneholder to korte avsnitt som avslutter denne samlingen av lignelser. Felles for dem er at de illustrerer Guds rike (vers 26 og 30), begge handler om såkorn/frø (vers 26 og 31), begge poengterer at veksten skjer av seg selv (vers 27f og 32) og begge handler om modenhet og høst (vers 29 og 31).

Alt levende ble skapt av Gud med mulighet for vekst. Plantene ble skapt «med frø i seg» slik at det nye livet skulle kunne sås, spire og bære frukt. Menneskene og dyrene ble skapt til å formere seg og fylle jorden. Guds rike og Guds ord har på samme måte i seg kraft til fornyelse, vekst og modning. Om spirekraften brukes det greske ordet «automate» som vi også kjenner i ordet «automatisk». Guds rike vokser fordi Gud gjør det slik. Vi kan legge forholdene til rette for planting – og vi kan så, men veksten er Guds alene. Dette gir frimodighet til å gi Guds ord videre!

De som hørte lignelsen om sennepskornet første gang må ha undret seg: Å sammenligne mektige riker med jordens trær ser vi mange eksempler på i Det gamle testamentet. Det var store høyreiste trær som sypresser og sedertrær som ofte ble brukt i slike lignelser. Jesus brukte sennepsfrøet. Sennepsbusker vokste ved veiene og sto ikke høyt i kurs. De kunne vokse til små busker som ga ly for de minste fuglene. Mange av Jesu lignelser har slike overraskende elementer i billedbruken. Guds rike er som et spirende frø som blir til en busk som gir ly for de minste.

Lignelsenes enkelthet er også et poeng å merke seg. Bildene er gjenkjennelige og hentet fra hverdagslivet og allmenne erfaringer. Det er som om selve lignelsen framhever det enkle. Den kristne tro er ikke en mysteriereligion for de særlig innvidde. Fortellingen om Jesus adresserer seg til alle med hverdagslig enkelhet!